Majburiy ijro byurosini rivojlantirish jamgʻarmasi faoliyatini tashkil etish toʻgʻrisida

17.06.2017
O‘zbekiston Respublikasi Prezidentining qarori
O‘zbekiston Respublikasi Prezidentining 2017 yil 29 maydagi “Elektr energiyasi va tabiiy gaz yetkazib berish hamda iste’mol qilish sohasida toʻlov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari toʻgrisida”gi PF-5059-son Farmoniga muvofiq:
1. Quyidagilar:
Majburiy ijro byurosini rivojlantirish jamgʻarmasining tuzilmasi 1-ilovaga muvofiq;
Majburiy ijro byurosini rivojlantirish jamgarmasi toʻgʻrisidagi nizom va uning Kuzatuv kengashi tarkibi 2-3-ilovalarga muvofiq;
O‘zbekiston Respublikasi Bosh prokuraturasi huzuridagi Majburiy ijro byurosi xodimlarini moddiy ragʻbatlantirish tartibi toʻgʻrisidagi nizom 4-ilovaga muvofiq;
Majburiy ijro byurosini rivojlantirish jamgʻarmasi Direksiyasi xodimlarining yagona tarif setkasi boʻyicha mehnatga haq toʻlash razryadlari 5-ilovaga muvofiq tasdiqlansin.
2. O‘zbekiston Respublikasi Bosh prokuroriga Jamgarma tuzilmasiga oʻzgartish kiritish, shu jumladan, Jamgʻarma mablagʻlari hisobidan qoʻshimcha shtatlar joriy etish huquqi berilsin.
3. Belgilab qoʻyilsinki:
Majburiy ijro byurosini rivojlantirish jamgʻarmasi (keyingi oʻrinlarda Jamgʻarma deb yuritiladi) davlat muassasasi shaklidagi yuridik shaxs hisoblanadi, mustaqil balansga, O‘zbekiston Respublikasi Moliya vazirligining G‘aznachiligida gʻazna hisob raqamlariga, O‘zbekiston Respublikasi Davlat gerbi tasviri tushirilgan va oʻz nomi yozilgan muhrga ega boʻladi;
Jamgʻarmani boshqarish va uning mablagʻlarini taqsimlash O‘zbekiston Respublikasi Bosh prokurorining oʻrinbosari boshqaradigan Kuzatuv kengashi tomonidan amalga oshiriladi;
Kuzatuv kengashi tarkibiga lavozimiga koʻra Oliy sud raisi, O‘zbekiston Respublikasi Prezidenti devoni va Vazirlar Mahkamasining mas’ul xodimlari, moliya va adliya vazirlari, O‘zbekiston Respublikasi Bosh prokuraturasi huzuridagi Majburiy ijro byurosi direktori, Jamgʻarmaning ijro etuvchi direktori, shuningdek, boshqa mas’ul shaxslar ham kiradi;
Jamgʻarmaning joriy faoliyatiga, shu jumladan, mablaglar toʻplanishi va sarflanishiga rahbarlik Jamgarma Kuzatuv kengashi tomonidan lavozimga tayinlanadigan hamda lavozimdan ozod qilinadigan ijro etuvchi direktor boshqaradigan Jamgʻarma Direksiyasi tomonidan amalga oshiriladi;
Byuro xodimlariga qonun hujjatlarida nazarda tutilgan ustama va qoʻshimcha toʻlovlardan tashqari, har chorak yakuni boʻyicha mehnat faoliyatida yuqori natijalarga erishganligi uchun Byuro direktori tomonidan O‘zbekiston Respublikasi Moliya vazirligi bilan kelishilgan holda tasdiqlanadigan Byuro xodimlari faoliyatini baholashning reyting tizimiga muvofiq belgilanadigan, quyidagi miqdorlardagi ragbatlantiruvchi toʻlovlar beriladi:
70 balldan 80 ballgacha toʻplagan xodimlarga - lavozim maoshiga 50 foiz;

80 balldan 90 ballgacha toʻplagan xodimlarga - lavozim maoshiga 100 foiz;

90 balldan 100 ballgacha toʻplagan xodimlarga - lavozim maoshiga 200 foiz.
4. Jamgarma Kuzatuv kengashi (M.B.Azimov) bir oy muddatda Jamgarma Direksiyasining malakali mutaxassislar bilan toʻldirilishini, shuningdek, uning faoliyati bilan bogliq boshqa tashkiliy-texnik masalalar hal etilishini ta’minlasin.
5. Jamgarma Toshkent shahri, Yashnobod tumani, Yahyo G‘ulomov koʻchasi, 66-uyga joylashtirilsin.
6. O‘zbekiston Respublikasi Prezidentining 2017 yil 20 apreldagi “G az ta’minoti tizimida bozor mexanizmlarini keng joriy etish chora-tadbirlari toʻgrisida”gi PQ-2907-son qarorining 5-bandida:
uchinchi xatboshi chiqarib tashlansin;
toʻrtinchi xatboshi quyidagi tahrirda bayon etilsin:
“maishiy iste’molchilarga tabiiy gazni hisoblash zamonaviy elektron uskunalarini xarid qilish, oʻrnatish va keyinchalik xizmat koʻrsatish “O‘ztransgaz” AKning shaxsiy mablaglari hisobidan amalga oshiriladi”.
7. O‘zbekiston Respublikasi Adliya vazirligi bir oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgrisidagi takliflarni Vazirlar Mahkamasiga kiritsin.
8. Mazkur qarorning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasining Bosh prokurori I.B.Abdullayev zimmasiga yuklansin.
O‘zbekiston Respublikasi
          Prezidenti                                  Sh.Mirziyoyev


Toshkent shahri, 2017 yil 15 iyun